[Video] Dis weer 1950 in Charlize Berg se nuwe musiekvideo | Maroela Media
Charlize Berg se nuwe musiekvideo beloof iets besonders vir haar gehoor. Foto: Charlize Berg Facebookblad.
Die pasgetroude akteur en sanger, Bouwer Bosch, en die televisie-persoonlikheid Bordeaux Augustyn maak komiese verskynings in dié musiekvideo. Die video speel af in die 1950's en spog met 'n oorspronklike stel en rekwisiete. Die liedjie is deur Bouwer Bosch, Roux Cloete en Charlize geskryf.
"'My hart myne' is 'n liedjie met 'n boodskap wat die luisteraar motiveer om 'n slegte situasie om te draai deur weer nuut te begin met 'n positiewe uitkyk op die lewe. Die lewe is soos jou eie storieboek en baie keer vergeet 'n mens dat ons enige tyd weer op 'n nuwe, skoon bladsy kan begin," vertel Charlize van die musiekvideo.
Dié enkelsnit is een van die liedjies op Charlize se nuwe album wat vroeg in 2016 landwyd deur Universal Music uitgereik word. Aanhangers kan binnekort 'n tweede enkelsnit verwag en uitsien na 'n album vol saamsing-liedjies, danstreffers en ballades.
"Die album is geïnspireer deur liefde. Om jouself op te tel nadat jou hart gebreek is of om by 'n punt te kom in jou lewe waar liefde jou altyd sal inspireer om onvoorwaardelik jouself te kan wees," sê Charlize.